Marco van Basten Marcel van Basten Marcel o Marco van Basten el ze stà un zogador de bałon atacante e ałenador ołandeze che'l ga zogà par un serto parìodo anca in Itałia, miłitando inte ła scuadra de'l Milan. Considarà intrà i mejo zogadori de ła storia de'l calcio, in carièra el ga senjà 314 gol , finìa premaduramente a l'età de sołi 28 ani a cauza de alguni infortuni, anca se ofisialmente l'anuncio de'l só retiro l'è stà dà inte'l 1995, co'l zogador el gaveva 30 ani. Enblema de l'Ajax e de'l Milan, in maja rosonera el ga conponesto un ecesional trio insenbre ai conasionałi Ruud Gullit e Frank Rijkaard, sìnboło de nùmarozi sucesi de ła scuadra ałenada da Arrigo Sacchi. El ze stà el primo dei dieze xogadori a senjar na cuaterna in t'una ùnjoła partìa de UEFA Champions League, oltra ad èsar l'únego ad aver siglà almanco un gol a onji scuadra de Serie A da łu afrontada. Da só mujer Liesbeth el ga avùo tre fiòłi, Rebecca, Angela e Alexander. El pratega el golf come hobby. Soranomenà , van Basten el gera un sentravanti dotà de tècnega ecesionał nonché de notevołe ełegansa e rapidità inte i movimenti, nonostante el fixzgo inponeéte; cel oniugava ła grasia de'l trecuartista co ła concretesa de'l vero canonier. Abiłe con entranbi i pìe, in poseso de un tiro potente e presizo sia in corsa sia da fermo, concreto anca inte'l zogo par aria e inte łe acrobasie, el mostrava un insieme de caraterìsteghe par łe cuałe el ze retenjùo uno tra i pì forti e conpleti atacanti de senpre. Ła só granda intełigensa tatica e ła só vizion de zogo ła ło rendeva capase de azir anca łontan da l'area de rigor o dazendo łe spałe a ła porta aversaria, rendéndoło anca un presiozo omo-assist. El gera anca un esełente regorista: in carièra el ga metesto a senjoo 51 so 55 tirà. El scumisia zogar a calcio a sìe ani, cuando só pare Joop, ex zogador e canpion dei Paezi Basi inte'l 1958, ło afida ai tecnisi de łe scuadre de Utrecht, prima l'EDO , drioman l'UVV e infin l'Elinkwijk . A 12 ani Leo Beenhakker el serva invano de ingagiarlo inte'l Feyenoord. Inte'l 1981 el pasa a l'Ajax de Johan Cruijff. Un ano drìo, inte l'avril de'l 1982, el debuta co ła nasionałe Under-18 ołandeze a'l torneo Juniores de Cannes, senjando tri gol a l'Itałia inte ła finałe par el terso posto. Inte l'Ajax el ezordise in prima scuadra el 3 de apriłe 1982, a 17 ani e mezo, contro el NEC Nijmegen: van Basten entra in canpo pròpio a'l posto de Cruijff e el riese senjar un gol a'l só ezordio co i łanseri. Inte i do ani sucesivi van Basten el pasa dai 9 gol in 20 partìe de'l 1982-1983 ai 28 gol in 26 partìe inte ła stazon 1983-1984 inte ła cuała el ze caocanonier. Ła stazon drìo l'Ajax el ze e da novo canpion dei Paezi Basi e Van Basten da novo mejo marcador co 22 gol. Inte ła stazon 1985-1986 co 37 gol in 26 partìe, el se łaurea par ła tersa volta caocanonier, vinsendo ła Scarpa d'oro e contribuindo al suceso dei łanseri in KNVB beker. El 1986, tutavia, el senja anca l'inisio dei só guai fìzeghi: el ze colpìo da epatite virałe e el ga da fermarse tre mezi; a desenbre, durando ła partìa Groningen-Ajax, el se infortuna a ła caécia drèta dopo na incrozàda co un aversario. El sèvita zogar ma a ła fine el ga da farse oparar in Zvisara. El torna in canpo 3 mezi pì tardi, inte ła finałe de Coppa delle Coppe tra Ajax e Lokomotive Lipsia , in cui el senja de testa el gol desiziov a'l 21' e el sera el canpionato oncora caocanonier.